Instruction: Resumeix el text següent:

Context:
Els Mossos d'Esquadra han detingut quatre joves, un d'ells menor d'edat, per apunyalar-ne un altre la matinada d'aquest diumenge a la zona de la discoteca de Blanes (Selva).
Els fets han passat sobre les quatre de la matinada, quan un testimoni ha alertat que hi havia un noi a terra amb sang al cos i les cames.
La víctima ha estat traslladada a l'hospital de Blanes amb ferides de poca gravetat.
Els Mossos han trobat els autors gràcies a la descripció del testimoni i els han requisat un pal de golf i una navalla.
Aquests fets han tingut lloc en paral·lel a un operatiu policial conjunt entre la Policia Local de Blanes i els Mossos d'Esquadra per combatre l'incivisme i la delinqüència.
La discoteca Arena de Blanes fa anys que convoca cada setmana joves que venen directament de la zona metropolitana nord.
Venen en tren i aprofiten els últims combois de la nit del dissabte i tornen a casa amb els primers del diumenge al matí.
El problema, però, és que molts dels joves que van fins a Blanes generen conflictes.
Un acte com el d'aquesta matinada no és la primera vegada que passa, el dissabte de la setmana passada una jove va acabar ingressada per una ganivetada que va rebre a les costelles, també als voltants d'aquest establiment.
Això ha fet que els Mossos d'Esquadra i la Policia Local de Blanes organitzin des de fa quatre setmanes un operatiu policial entre l'estació de tren i la discoteca per evitar conflictes.
D'aquesta manera, quan els joves arriben a l'estació, els agents els escorcollen per comprovar que no porten armes blanques ni drogues.
La Policia Local també els requisa l'alcohol que porten en bosses de plàstic.
A més, els agents també comproven si els joves que baixen a l'estació tenen antecedents policials.
Aquesta comprovació ha permès que aquesta nit s'hagin detingut tres menors que s'havien escapat d'un centre i havien anat a Blanes per sortir a la discoteca.
Tot plegat s'ha saldat amb vint persones denunciades per portar droga i quatre més que portaven armes blanques.
La Policia Local també ha aixecat 36 actes administratives per consum d'alcohol a la via pública.
La situació és "insostenible"
L'alcalde de Blanes, Àngel Canosa, creu que la situació que viu el municipi "és insostenible" perquè cada dissabte el poble "s'omple de gent que no son de Blanes" i que entenen l'oci nocturn com "borratxeres, drogues i agressions".
En aquest sentit, Canosa ha assegurat que ja fa quatre setmanes que es fa aquest dispositiu policial conjuntament entre Mossos i Policia Local, però que porten molts més anys treballant per eradicar el problema.
Malgrat tot, no tenen les eines suficients per evitar que aquests joves es desplacin fins al municipi cada dissabte a la nit per entrar a la discoteca.
Les inspeccions periòdiques que es fan a l'establiment demostren que el propietari compleix amb la normativa vigent i, per tant, no se'l pot sancionar ni tancar el local.
El problema, però, son els conflictes que es generen al voltant d'aquest local.
L'alcalde afirma que el problema ja s'arrossega "des de fa una dècada" però no s'ha trobat cap solució per reduir els conflictes que hi ha. Malgrat tot, Canosa defensa que el municipi tingui oci nocturn, tot i que aposta per un model diferent.
"L'oci nocturn i l'educació han d'anar lligats de la mà", ha afegit l'alcalde.
De fet, Àngel Canosa ha apuntat que aquest problema és "de la societat" ja que mostra "un model de jovent" que no representa al país.
Es tracta d'un grup de persones que veu l'oci nocturn com una oportunitat per "rebentar retrovisors dels cotxes, defecar a la via pública, agredir a la gent o drogar-se".
De moment, l'alcalde ha garantit que es mantindrà la pressió policial fins que el nivell de conflictivitat baixi.

Response: Des de fa molts anys, existeix un problema a Blanes creat per l'oci nocturn que es genera al voltant de la discoteca Arena. Aquest establiment atrau molta joventut de fora de Blanes els caps de setmana, i alguns són conflictius. Hi ha hagut diversos casos de delinqüència a aquesta zona, motiu pel qual s'ha creat un dispositiu policial.


Instruction: Resumeix el text següent:

Context:
Endesa ha respost a la crida dels centres sanitaris per ajudar a cobrir necessitats bàsiques a causa de l'impacte de la crisi del coronavirus.
En concret, la donació servirà per equipar 11 UCI per a pacients amb la Covid-19 en estat crític, ja siguin adults com gestants, pediàtrics o nounats.
I és que, de fet, el cost promig d’habilitar un box d’aquestes característiques ronda entre els 85.000 euros, ja que a més del llit es necessita tot tipus d’equipament: bomba d’infusió volumètrica i d’infusió de xeringa, reanimador manual, monitors, cabalímetre doble oxigen, portasèrum doble amb rodes, etc. Tot i així, segons les necessitats que l’ICS consideri, aquests diners podrien destinar-se també a la compra de 41 respiradors, que representen 30% del cost total de l’equipament imprescindible.
coronavirus
Endesa activa un fons de 25 milions d'euros per lluitar contra el coronavirus
Inclou, entre altres accions, la compra de respiradors d'UCI i mascaretes per valor de 10 milions d'euros
La mesura forma part del pla de responsabilitat pública que ha dissenyat la companyia, dotat amb 25 milions d’euros, i que s’està concretant en ajudes directes per a la compra de material, condicions especials de subministrament per hospitals i hotels medicalitzats i donacions per pal·liar les principals necessitats sanitàries i socials d’especial gravetat provocades pel coronavirus.
En aquest sentit, i també dins de l’àmbit sanitari, la companyia electrifica de forma urgent totes aquelles instal·lacions que acullen hospitals temporals –com per exemple pavellons o residències– i ha establert una operativa especial per garantir la continuïtat del servei elèctric en aquest tipus d’instal·lacions.
A més, ofereix la gratuïtat de llum i gas a hotels medicalitzats que ajudin a pal·liar la crisi sanitària –de moment ja en són sis a Catalunya, concretament a Barcelona, Girona, Sitges i a la Vall d’Aran–, així com al pavelló 7 de la Fira de Barcelona, que s’ha habilitat per atendre a persones sense llar.
Així mateix, Endesa també a posat a disposició la seva capacitat logística i de compra tant estatal com internacional, així com personal qualificat i els mitjans necessaris per a la provisió de d’equips de protecció per al personal sanitari o de servei públic (bates, mascaretes i la resta d’equips de protecció individual), així com instrumental per a l’assistència de persones hospitalitzades com són respiradors per a UCI, testos, fàrmacs, etc.
Dades: coronavirus
MAPES Quants contagis de coronavirus ja hi ha al teu municipi i comarca?
Consulta en mapes i gràfics interactius quins resultats han donat els tests de la Covid-19 i quina ràtio d'infectats hi ha, a nivell local i comarcal
Coronavirus: entrevistes i reportatges
Coronavirus: els professionals de la salut tenen resposta
Les entrevistes i els reportatges de NacióDigital amb metges, epidemiòlegs i consellers per saber com s'està fent front a la crisi del coronavirus i les perspectives que s'obren
Minut a minut
EN DIRECTE L'última hora sobre el coronavirus
Informació en directe sobre la pandèmia a Catalunya, l'Estat i la resta del món
Reportatge
El dia a dia contra el coronavirus a la «war room» de Salut
NacióDigital entra en plena gestió de la crisi sanitària a la sala de màquines de la conselleria, on es cartografia diàriament l'epidèmia i es decideixen les mesures per combatre-la
Famílies confinades: «Tot anirà bé»
NacióDigital dedica un espai per als més petits de la casa i els seus pares i mares
coronavirus: FAQS
Què es pot fer i què no a Catalunya amb l'estat d'alarma?
115 preguntes amb resposta actualitzades sobre les restriccions per aturar el coronavirus
coronavirus
GRÀFICS INTERACTIUS Així evoluciona el coronavirus a Catalunya, dia a dia
Catalunya supera les 11.000 víctimes mortals per la Covid-19
coronavirus
«Coronavirus al dia», rep el butlletí diari de NacióDigital
Facilita'ns el teu correu i rebràs cada vespre consells, dades, avenços per fer front a la pandèmia i una selecció de les millors notícies

Response: Endesa ha dissenyat un pla de responsabilitat pública, que s'està fent servir per cobrir les principals necessitats sanitàries derivades de la crisi del coronavirus. Com a part d'aquest pla, l'empresa ha fet una donació a l'Institut Català de la Salut. Els diners podrien servir per comprar l'equipament necessari per boxs d'UCI o per adquirir respiradors.


Instruction: Resumeix el text següent:

Context:
L’ex-primer ministre francès, Manuel Valls, ha emplaçat aquest dijous la justícia alemanya a lliurar Puigdemont a les autoritats espanyoles perquè sigui jutjat a l’Estat.
“Els jutges alemanys han de recordar molt bé que va ser Europa en certs anys, i amb això no es juga”, ha afirmat després d’assegurar –parafrasejant François Mitterrand- que “nacionalisme és guerra”.
Segons Valls, “si Europa és un espai judicial i existeix l’euroordre és per donar resposta a situacions com la que acaben de veure” i “això els jutges ho han d’entendre”.
“La justícia alemanya, belga o francesa ha de decidir això i no tindrà una altra solució que entregar després de les decisions Puigdemont a Espanya perquè sigui jutjat pels tribunals espanyols”, ha dit.
Valls també ha advertit que el debat independentista a Catalunya no només afecta Espanya, sinó tot Europa, perquè “si es trenca un estat-nació com Espanya es trenca després Europa”.
“El projecte independentista és un carreró sense sortida, Europa ha de respectar Espanya, és una federació d’estats-nació que si es trenquen es trenca Europa", i "si es comença això es trenca Europa i es torna abans de la primera guerra mundial”.
Valls ha fet aquestes manifestacions durant la seva participació al Fòrum Líders de l’Agencia EFE, on ha estat presentat per la vicepresidenta del govern espanyol Soraya Sáenz de Santamaría, que li ha agraït “en nom del govern” que hagi comprès “la importància del que està en joc” i que hagi posat “la seva energia i prestigi personal al servei de la llibertat i la convivència harmònica de tots els catalans i de la fraternitat de tots els espanyols i europeus”.
L’ex-primer ministre francès, ha assegurat de manera taxativa que “la justícia espanyola és independent” que l’Estat no és en cap cas una democràcia de segona.
Ha criticat els qui des del “cinisme” o la “manca de cultura o d’història” no s’adonen que Europa ha tingut “70 anys de pau” i l’Estat “50 anys de democràcia”, i ha afirmat que el “desafiament” de Catalunya no afecta ara només Espanya, sinó Europa, perquè “si es trenca un estat-nació com Espanya es trenca després Europa”.
L’ex-primer ministre francès també ha assegurat que després de “mentir” sobre una hipotètica adhesió d’una Catalunya independent a la Unió Europea, els dirigents independentistes “s’han tornat antieuropeus”.
En aquest marc, ha afirmat que el “patriotisme” i el “nacionalisme” no són la mateixa cosa.
“Es pot ser patriota i estimar Europa, però no es pot ser nacionalista i estimar Europa”.
Segons Valls, si a França “un president d’una regió tingués la idea d’organitzar un referèndum” la decisió del govern francès “seria la mateixa que la del govern d’Espanya”.
No ha volgut parlar de si el que va passar a Catalunya es pot tipificar o no com a “rebel·lió”, però s’ha mostrat convençut que “el separatisme, trencar la unitat d’un país, organitzar-ho, és secessió, i és molt greu en un país”.
Valls, que ha destacat ”la importància” del discurs del rei Felip VI per combatre el procés, ha afirmat que les protestes posteriors als atemptats de Barcelona –on es va xiular les autoritats espanyoles- “demostren que ha fracassat part de la convivència”.
Segons ha afirmat, “el problema és entre els propis catalans” i caldrà “molt de temps” per “reconstruir aquesta relació”, fet que necessitarà “solucions polítiques claredat i moderació”.
L’ex-primer ministre francès també ha afirmat que Sànchez, Cuixart, Forcadell i tots els consellers i polítics empresonats “no són presos polítics”.
“En una democràcia hi ha polítics presos, però no hi ha presos polítics”.
“Anar en contra de l’estat de dret té conseqüències jurídiques i no hi pot haver exiliats polítics”, ha dit.
Malgrat que ha afirmat que no volia comparar els dos casos, ha apuntat que “els etarres no eren exiliats polítics”.
“No comparo les situacions, però vull dir que sobretot a la UE que les coses han de ser molt clares perquè si comencem així hi haurà exiliats polítics a tot arreu”, i “la justícia dels altres països han de tractar el problema de Puigdemont d’acord al que demana la justícia espanyola”.
Segons Valls, tampoc té “cap sentit” parlar de Catalunya com una “colònia” ni dir que “Espanya ens roba”.
Aquests, ha afirmat, són conceptes que posen de manifest “complexes d’inferioritat o de superioritat” i que són material per als “psicòlegs”.
En tot cas ha emplaçat tothom a guanyar el “debat cultural” a l’independentisme i de cara al dia de Sant Jordi, “matar el drac” de l’independentisme.

Response: Manuel Valls, exprimer ministre francès, creu que la justícia alemanya hauria d'entregar Puigdemont per ser jutjat a Espanya. Ha afirmat, a més, que l'acció independentista a Catalunya també té un efecte a Europa, i que Europa es podria trencar si primer es trenca Espanya. També ha assegurat que el govern francès hagués actuat de la mateixa manera que l'espanyol.


Instruction: Resumeix el text següent:

Context:
El ple de l’Ajuntament de Castelló ha aprovat el I Pla Municipal LGTBI+ amb l’objectiu de garantir els drets de les persones LGTBI i de treballar pel respecte a la diversitat a la ciutat.
Cal destacar que el document ha comptat per a la seua elaboració amb la participació directe de la ciutadania, mitjançant les associacions i entitats que treballen a favor de la diversitat sexual a Castelló.
El pla estarà en vigor fins a 2025, amb 14 objectius a curt, mig i llarg termini i mig centenar de mesures concretes a aplicar en diversos àmbits d’actuació.
La regidora de Feminisme i LGTBI, Verònica Ruiz, ha volgut agrair en la seua intervenció les aportacions de totes les entitats i persones i personal tècnic de l’Ajuntament que han contribuït a l’elaboració d’aquest pla durant l’últim any.
“Aquest document reforçarà els drets i les llibertats de les persones LGTBI a la nostra ciutat i el compromís institucional amb l’avanç cap a la igualtat i el respecte a la diversitat”, ha explicat l’edil.
“El primer Pla LGTBI+ és un document que situa Castelló entre les ciutats pioneres en matèria de diversitat i és un pla d’acció orientat a visibilitzar les diferents realitats LGTBI, a dignificar les condicions de vida de les persones i a respondre desde la institució a un model de vida inclusiu amb la diversitat”, ha assegurat Ruiz.
Així doncs, el pla té un caràcter transversal de manera que involucra la resta d’àrees del consistori per reeducar i encoratjar la ciutadania per construir una ciutat més diversa i igualitària.
A més de la transversalitat de les polítiques per la igualtat, el pla pretén ser també una eina quant a la comunicació institucional.
El document aprovat està orientat a visibilitzar i reconèixer les situacions i realitats de les persones LGTBI+.
També, té com a línia estratègica la dignificació de les condicions de vida i els drets dels col·lectius LGTBI+.
I, finalment, garanteix les polítiques d’igualtat en tota l’acció del govern municipal.
Entre els objectius del pla, també es troben la millora de la protecció dels drets i el suport a les persones víctimes de la discriminació i la violència LGTBIfòbica.
El document inclou la promoció transversal i coordinada de la inclusió de la diversitat sexual en l’àmbit educatiu, així com en altres espais educatius formals i no formals, el sector cultural i l’esportiu per promoure la igualtat i eradicar els atacs d’odi.
El pla també busca incidir en l’àmbit sanitari amb accions de sensibilització i conscienciació sobre la salut sexual i contra l’estigmatització de les persones amb VIH.
Per a tal cosa, el I Pla Municipal LGTBI+ de Castelló inclou la dotació de recursos tècnics per fer possible l’aplicació del pla.
A més, es realitzaran accions per a la formació sobre diversitat sexual i es compartiran experiències amb altres institucions públiques d’arreu del territori.
El consistori impulsarà campanyes de sensibilització i celebrarà els dies de l’Orgull o els dies contra la LGTBIfòbia i aplicarà la perspectiva de diversitat sexual al protocol contra l’assetjament municipal.
El I Pla Municipal LGTBI+ estableix un itinerari de derivació entre els diferents serveis municipals d’atenció directa i el servei Orienta de la Conselleria d’Igualtat i Polítiques Inclusives, de manera que es garanteix la protecció de les persones del col·lectiu.
El document també esdevé una eina per promoure unes festes inclusives i respectuoses amb les persones LGTBI+.
Diagnòstic previ
Per tal de redactar el I Pla Municipal LGTBI+, el procediment ha inclós la realització d’un diagnòstic per conèixer la realitat del col·lectiu a la ciutat.
També s’ha buscat fer partícips a les entitats per la diversitat sexual i la igualtat en la redacció del pla així com aconseguir un recull resumit i concret sobre la situació actual a la ciutat.
El diagnòstic reflecteix Castelló ja té en compte la formació especialitzada en la igualtat i la diversitat tant al personal municipal com a les empreses que realitzen tasques per a l’Ajuntament.
Igualment, el document posa de relleu que els formularis municipals tenen en compte la diversitat familiar i la desagregació per sexe i gènere.

Response: Castelló aposta per la diversitat, la igualtat i la inclusió, aprovant el primer Pla Municipal LGTBI+. S'ha elaborat tenint en compte la ciutadania i té l'objectiu de millorar la diversitat sexual i les llibertats de les persones LGTBI a Castelló. El document conté 14 objectius i mig centenar de mesures, i converteix Castelló en ciutat pionera en temes de diversitat.


Instruction: Resumeix el text següent:

Context:
El president d'ERC, Oriol Junqueras, ha estat entrevistat a TV3 Foto: TVC
Oriol Junqueras no té cap dubte que el 9 de novembre se celebrarà la consulta sobre el futur polític de Catalunya, que guanyarà el doble 'sí' i que l'endemà caldrà negociar amb l'Estat espanyol.
Així ho ha declarat al llarg de l'entrevista que ha concedit a TV3 en qualitat de cap de l'oposició, i en la qual ha marcat els paràmetres per on haurà de transitar aquesta negociació.
“Haurem de ser hereus d'una part del passiu espanyol”, ha acceptat el president d'ERC, tot assenyalant que el govern espanyol “serà el primer interessat en negociar” perquè tot i que ara es diu que una Catalunya independent quedaria fora de la UE, “en el fons el que diuen és que el govern espanyol intentarà vetar-nos, però no podrà perquè cal pagar el deute i les exportacions espanyoles passen en un 70 per cent per Catalunya”.
De fet, Junqueras ha assenyalat que dins el Partit dels Socialistes de Catalunya hi ha divergències entre la direcció, “que fa tot el possible per allunyar-se de l'exercici democràtic” i “la majoria d'alcaldes i regidors del PSC que estan compromesos amb que la gent pugui votar i faran tot el possible per a que puguin anar a votar”.
A més, als socialistes “no els demanem que siguin independentistes, però tenim tot el dret del món de demanar-los que siguin demòcrates.
"Exercim l'oposició de la forma més responsable possible"
Pel que fa al paper actual d'ERC, Junqueras ha insistit que el seu partit “exerceix l'oposició de la forma més responsable possible” i ha justificat els seus acords amb el govern, entre els quals l'aprovació dels pressupostos, considerant que és una actuació similar a la dels socialdemòcrates d'Alemanya i dels Països Baixos, “o com quan Rubalcaba diu al PP que amb ells no tindran cap problema en qüestions d'estat”.
A més, el president d'ERC ha assegurat que estarien “encantats” d'assumir responsabilitats de govern, però que en tot cas no els ha arribat una petició formal de part d'Artur Mas en el sentit d'entrar a formar part del govern.
Quant a la consulta del 9 de novembre, Junqueras ha dit que el pla d'Esquerra passa “per la confiança en la democràcia” i ha garantit que el seu partit “farà tot el possible per a que els ciutadans de Catalunya puguin votar el dia que hem acordat”, tot remarcant que la legalitat internacional deixa clar “que les fronteres no poden condicionar l'exercici del dret a vot”.
Junqueras, que ha emmirallat el procés català amb els que viuen o han viscut països com Escòcia, Irlanda, Islàndia i Noruega, ha posat distàncies amb Kosovo, acceptant, això sí, que “els països que no reconeixen Kosovo, com Espanya i Grècia, no són la punta de llança de prosperitat del mon occidental”.
“Ens insultaran i intentaran encomanar-nos la por”
El president d'ERC ha insistit que cal “explicar als ciutadans que la situació actual és insostenible i que això s'ha de canviar”, i que la millor manera de fer-ho és “posar el futur en mans d'aquesta gent”, per molt que des del govern espanyol “ens diguin que tenen un pla”, perquè “ens insultaran i intentaran encomanar-nos la por”.
Junqueras ha assegurat que la situació actual garanteix “més espoli, més atur, menys democràcia, més restriccions en l'àmbit de la seguretat pública i l'educació i més emissores tancades”, un panorama davant del qual s'ha mostrat segur que “les conseqüències del que jo proposo són molt millors que les certeses que ens dona el govern del PP."
El cap de l'oposició, que ha afirmat que “la garantia que el procés acabi amb èxit són els ciutadans”, ha considerat “normal” que Europa “ens consideri un afer intern espanyol, perquè què som ara sinó una comunitat autònoma de l'Estat espanyol” i ha augurat un canvi de percepció un cop s'hagi efectuat la consulta.

Response: Oriol Junqueras ha afirmat en una entrevista que ERC farà tot el possible perquè se celebri la consulta sobre la independència catalana el 9 de novembre, i que s'haurà de negociar amb l'Estat espanyol, el qual tindrà molt d'interès a fer-ho. També ha mencionat que la situació actual no és sostenible i que la garantia d'èxit són els ciutadans.


Instruction: Resumeix el text següent:

Context:
Un nou hivern suau i sense glaçades sobtades podria suposar la fi per a gran part dels boscos de pi roig i pinassa del Berguedà afectats per la processionària.
El perill d'una nova plaga com la de l'any passat ha posat en alerta els propietaris forestals de la zona, que asseguren que, més enllà dels efectes que la processionària té sobre la salut dels boscos, també té conseqüències greus sobre l'economia local, ja que l'eruga provoca una urticària que causa problemes de salut al bestiar i a la població.
La ramaderia, l'explotació forestal i, fins i tot, el turisme es veuen ressentits per culpa d'aquest paràsit.
La comarca té unes 20.000 hectàrees afectades, la meitat de les quals estan en estat greu.
La processionària del pi (Thaumetopoea pityocampa) és un lepidòpter defoliador que, a més d'ocasionar danys de consideració en extensions importants de boscos de pins, origina urticària i trastorns al·lèrgics a les persones i als animals.
Les condicions meteorològiques dels darrers anys a Catalunya, amb hiverns i tardors molt temperats, han fet que la mortaldat de les erugues hagi estat molt inferior a les habituals amb el resultat d'un important increment d'aquesta plaga.
Enguany, el departament de Medi Ambient triplicarà els tractaments en relació a la campanya anterior.
S'actuarà en 43 municipis de 12 comarques que són les zones més afectades de Catalunya amb l'objectiu de rebaixar les poblacions d'aquesta plaga.
Després de reclamar-ho des del territori, el departament sí que ha inclòs aquest any la comarca del Berguedà.
En total, es preveu actuar sobre 4.200 de les 10.000 hectàrees de bosc que es troben en estat greu a causa de la processionària.
Des de l'associació de propietaris forestals Berguedà Verd, consideren positiu que finalment s'hagi inclòs la comarca, però consideren que és "insuficient".
La seva tècnica forestal, Natàlia Font, ha explicat que "hi ha moltes zones amb situació greu que s'exclouen del tractament i haurem de veure quina serà l'evolució en aquestes zones".
Pont avisa que "en aquest moment ja estem veient que ja estan començant a sortir les larves i ja hi torna a haver una població molt important que afecta les mateixes zones que l'any passat i les seves àrees més perimetrals".
Segons la tècnica de l'associació Berguedà Verd, "si continua fent unes tardors i uns hiverns suaus com sembla que passarà l'afectació tornarà a ser molt greu, el bosc no tindrà capacitat de resposta i una part important dels arbres és probable que no sobrevisquin".
Afectacions al turisme rural
La processionària és un insecte autòcton i està present a gran part del Berguedà, però la plaga més greu es concentra als municipis de l'Espunyola, Montclar i Casserres.
En aquest indret, afecta unes mil hectàrees de bosc amb el nivell més greu (4 sobre 4).
Aquesta zona és molt coneguda com a destí turístic, a causa de la gran quantitat de cases rurals que hi ha, però, segons asseguren des del territori, el turisme també se n'ha vist ressentit, ja que la processionària pot provocar al·lèrgia i urticària, i això fa que molta gent decideixi triar un altre destí.
"Ens trobem que hi ha molta gent al·lèrgica a la processionària, quan lloguen la casa, marxen d'excursió i tots tornen amb efectes d'aquesta eruga", ha explicat el regidor de Medi Ambient de l'Espunyola, Josep Altarriba, qui també lamenta els efectes que té la processionària sobre els ramats de bestiar de la zona.
Els principals perjudicis que provoca la processionària afecten les persones (reaccions al·lèrgiques, urticàries...) i els animals (ramats i, sobretot, gossos), ja que els arbres generalment es recuperen, tot i que perden molta vitalitat i poden arribar a quedar totalment defoliats.
Segons informen els experts, la processionària és un insecte autòcton que no es pot eradicar.
A les zones forestals i per a superfícies continues i extenses, l'única tècnica de control efectiva són els tractaments aeris.
Aquests tipus de tractaments només estan autoritzats excepcionalment i estan molt regulats per normativa.
Cada tractament s'ha de fer d'acord amb un Pla d'aplicació aèria concret que ha de ser aprovat explícitament.
En aquest Pla, hi consten, a més dels productes, les dosificacions, les dates i zones del tractament i les mesures de seguretat (que inclouen franges de seguretat de 100 metres al voltant de nuclis habitats, masses d'aigua, conreus ecològics, entre d'altres).
A Catalunya hi ha comptabilitzades unes 800.000 hectàrees de bosc de pi, 90.000 de les quals tenen una afectació baixa i 20.000 una afectació greu, segons dades de la Generalitat.
L'objectiu de les fumigacions no és eradicar la processionària sinó fer-ne un control poblacional.

Response: Preocupació a la zona del Berguedà per la gravetat de la plaga de processionària, que podria acabar amb gran part dels boscos si l'hivern és suau. A més del perill que suposa pels boscos, també té conseqüències sobre l'economia i el turisme local, ja que l'eruga provoca urticària i, per tant, molta gent prefereix escollir un altre destí per fer turisme.


Instruction: Resumeix el text següent:

Context:
"No és la primera.
I no serà la última".
En aquests termes s'expressava aquest dimarts a la tarda un membre de la cúpula de Junts pel Sí després que tant el Parlament com el Govern hagin rebut ja la notificació de l'anul·lació de les conclusions del procés constituent aprovades a la cambra el mes de juliol enmig d'una polseguera enorme.
"Ens hi haurem d'anar acostumant", reflexionava aquest alt dirigent consultat.
La jornada d'avui serveix com a escalfament de la cursa que el govern espanyol posarà en marxa per frenar el full de ruta del Parlament i de la Generalitat, que preveuen celebrar un referèndum sobre la independència el setembre del 2017.
És la segona vegada que els funcionaris del Tribunal Superior de Justícia de Catalunya (TSJC) arriben al Palau de la Generalitat i al Parlament per entregar notificacions relacionades amb el procés sobiranista.
"Els agrada marcar paquet", resumeixen fonts governamentals.
La notificació arriba a l'executiu per deixar clar als seus membres que no poden desplegar cap dels preceptes inclosos dins les conclusions de la comissió del procés constituent, que ja preveien un "mecanisme unilateral" de decisió per validar la desconnexió a les urnes.
Els propers passos
Aquesta notificació, segons diverses fonts consultades del grup parlamentari i del Govern, "no afecta el rumb cap al referèndum".
Tot i els dubtes existents sobre els entrebancs que posarà l'Estat al full de ruta i al grau de seguiment que tindran els treballadors públics quan s'acosti l'hora de la veritat, un corrent de Junts pel Sí insisteix des de fa setmanes en un argument contundent: "En algun moment haurem d'entendre que la independència és il·legal, segons el prisma constitucional".
I per això caldrà "tirar pel dret", una expressió que en llenguatge políticament més calmat es traduirà en "obeir el Parlament".
La cambra catalana és, de fet, l'organisme que s'encarregarà de convocar el referèndum sota la legalitat catalana, que emanarà de les lleis de desconnexió previstes per al juliol vinent.
Mentrestant, el Parlament posarà els fonaments del procés constituent en la línia del que va aprovar la setmana passada la cambra en el debat de política general.
El proper xoc arribarà amb la creació del Consell Assessor del Procés Constituent, que s'ha de posar en marxa abans que acabi l'any.
La creació del comissionat per a la Transició Nacional, figura que encarnava Carles Viver i Pi-Sunyer, ja va ser recorreguda al TC, i el nomenament va acabar sent suspès.
Aquest organisme va desaparèixer en aquesta legislatura, ja que s'ha ordit una estructura més coral que inclou el propi Pi-Sunyer, el politòleg Josep Maria Reniu i Víctor Cullell, que ja va ser secretari del Consell Assessor per a la Transició Nacional (CATN).
Una decisió "grotesca"
La consellera de la Presidència, Neus Munté, ha volgut insistir aquest dimarts en la roda de premsa posterior al consell executiu que la judicialització del procés és "grotesca".
A tot plegat s'hi suma que la presidenta del Parlament, Carme Forcadell, està en el punt de mira penal del TC, que li ha demanat a la Fiscalia que actuï contra ella precisament per la votació de les conclusions del procés constituent.
En cas de ser inhabilitada, hi ha sectors de Junts pel Sí que aposten per convocar igualment un ple presidit per ella, saltant-se les indicacions del Constitucional.
Encara no hi ha res decidit, però.
"Ja ho decidirem quan arribi el moment", raonen veus consultades.
En algun instant, però, el Govern i el Parlament tenen previst saltar la paret.
Si ho fan, serà a través d'un referèndum pel qual hi haurà una partida als pressupostos, sigui amb el nom que sigui.
Existeix la possibilitat real que els grups unionistes portin els comptes al Consell de Garanties Estatutàries (CGE) i posteriorment al TC per impedir-los.
De moment, a Palau encara ressonen les paraules de Puigdemont: "O referèndum, o referèndum".

Response: El Parlament i la Generalitat tenen intenció de celebrar un referèndum sobre la independència el setembre del 2017, tot i que el govern espanyol ho intenta frenar. El Parlament i el Govern han rebut una notificació segons la qual les conclusions del procés constituent aprovades anteriorment queden anul·lades, cosa que no ha sorprès els membres de Junts pel Sí.


Instruction: Resumeix el text següent:

Context:
El Sindicat d'Estudiants dels Països Catalans (SEPC) i Alerta Solidària han criticat aquest divendres les "brutals agressions" dels Mossos d'Esquadra per desallotjar els 200 estudiants universitaris acampats a la Via Laietana aquest dijous de matinada.
Segons dos comunicats, l'actuació policial va ser "completament injustificada" i va suposar "la militarització de la ciutat" contra l'asseguda que hauria acabat amb "una desena" de ferits.
Segons les entitats, el desallotjament es va fer "amb total contundència" i "obligant la premsa a abandonar el lloc, perquè no hi hagués testimoni gràfic de l'actuació policial".
A banda de cops de porra, els mossos haurien "retorçat braços i agafat gent pel coll".
Com a resultat d'aquesta actuació, alguns manifestants van patir "hematomes i ferides evidents" i es van identificar una vintena de persones, de les quals una desena van ser obligades a entrar dins de les furgonetes dels antiavalots amb "amenaces i intimidacions, fora de la vista dels companys i de qualsevol possibilitat d'enregistrar el que els Mossos estaven realitzant".
Totes dues entitats, avisen que "les intimidacions i coaccions" dels Mossos no aturaran la lluita.
"Per més que ens identifiquin, colpegin, amenacin o ens detinguin, continuarem lluitant fins aconseguir allò que és just", adverteixen.
A més, també critiquen l'actuació policial de l'última setmana, una "línia continuista de criminalització del moviment estudiantil", ja que s'han detingut "arbitràriament" tres estudiants i citat a declarar cinc per mobilitzacions anteriors.
Per tot això, exigeixen que la Secretaria d'Universitats compleixi els acords del Parlament i exigeixen responsabilitats polítiques a la Conselleria d'Interior.
Manifestació tranquil·la fins l'asseguda final
Segons va poder presenciar l'ACN, cap a dos quarts d'1 de la matinada, els Mossos d'Esquadra, amb un fort desplegament d'antiavalots, van desallotjar una a una les persones que participaven en l'asseguda, que havia quedat encerclada pel cordó policial que custodiava la seu d'Universitats i bloquejava l'accés a la Via Laietana.
Des de fora del cordó, desenes de persones van donat suport als concentrats amb crits que animaven a la "resistència" i contra la policia.
La Secretaria d'Universitats i Recerca (SUR), que es troba a l'inici de la Via Laietana, estava custodida pels Mossos d'Esquadra abans de l'arribada dels estudiants, que van llençar alguns petards i bombes de fum a l'edifici.
Va ser aleshores quan uns 200 participants a la manifestació es van asseure davant Universitats i van anunciar, amb càntics, que pensaven passar la nit allà.
També van cridar contra les retallades en ensenyament i contra la policia, i van demanar la dimissió del secretari d'Universitats, Arcadi Navarro, entre altres proclames i reivindicacions.
Es van viure alguns moments de tensió quan els manifestants de primera línia van donat alguns cops, amb els pals de les banderes que portaven, als escuts dels agents que custodiaven la porta de la Secretaria.
Els Mossos van donar algun cop de porra, però l'enfrontament es va frenar.
En general, l'asseguda va transcórrer de forma pacífica.
Els manifestants van desplegat tres tendes de campanya i les persones que es trobaven fora del cordó policial donant-los suport --moltes eren manifestants que s'havien allunyat un moment de l'asseguda i ja no els havien deixat tornar a entrar dins del cordó policial-- els van llançar provisions, com 'snacks', barres de pa, embotits i begudes.
Quan ja feia quatre hores que havia començat l'asseguda, els Mossos van anunciar que tenien instruccions d'alliberar la via i, pocs minuts després, la van començar a desallotjar.
Els Mossos van optar per separar un a un els participants a la protesta, que s'havien apinyat per fer més complicat el desallotjament.
A mesura que els anaven separant del grup, els portaven al Pla de Palau.
Alguns dels participants a l'asseguda van explicar a l'ACN que no els havien identificat.
Les diputades de la CUP Mireia Vehí i Mireia Boya van estar presents a la protesta, tot i que es van mantenir en segona línia, observant com transcorrien els fets.
Al final s'hi va afegit la també diputada de la CUP Eulàlia Reguant, que va demanar informació als Mossos de què passava amb els participants a l'asseguda un cop desallotjats.
Segons li haurien explicat, els agents no estaven identificant els manifestants, excepte els de primera línia que havien estat amb les banderes.
Aquests, se'ls hauria portat als furgons per comprovar si tenien algun requeriment i, en cas negatiu, també se'ls deixava marxar, segons li haurien indicat a Reguant.

Response: Els Mossos d'Esquadra desallotgen els 200 estudiants universitaris que s'estaven manifestant a la Via Laietana, fent servint amenaces i agressions. Aquestes accions han estat criticades pel Sindicat d'Estudiants dels Països Catalans (SEPC) i per Alerta Solidària, que han comunicat que la seguda ha acabat amb diversos ferits i que l'actuació policial ha sigut desproporcionada.


Instruction: Resumeix el text següent:

Context:
L’Aquarius i els vaixells de la marina italiana que l’acompanyaven van entrar ahir als molls de València enmig de l’expectativa global.
Més de sis-cents periodistes esperaven l’arribada dels sis-cents trenta rescatats en alta mar que el govern d’extrema-dreta italià havia refusat de permetre’ls l’entrada a cap port.
Tot i això, la Mediterrània té dos milions i mig de quilòmetres quadrats.
I mentre l’Aquarius concentrava tota l’atenció, centenars de persones més, milers, lluitaven per saltar de l’Àfrica a Europa, generalment en embarcacions sense condicions i sotmeses a la violència de les màfies, dels estats o dels grups incontrolats.
Només aquest mes de juny les organitzacions humanitàries que intenten fer el seguiment de la gent que salpa al mar intentant arribar a la riba nord calculen que hi han perdut la vida més de tres mil i que els rescats han crescut exponencialment, també perquè la climatologia ajuda provar de fer la ruta en millors condicions.
D’elles, quatre eren menors i dues tenien problemes de salut evidents.
Els havien promès que arribarien a Melilla però passant per davant els illos les hi van fer desembarcar.
S’hi van estar un dia sencer abans que militars espanyols no les van portar a Melilla per mar.
El mateix dia, diumenge, a les 10.20 del matí, es va descobrir una embarcació lleugera amb motor que transportava 27 persones, entre ells dues dones.
Havia eixit de Nador, al Marroc, i intentava arribar a Europa.
Dues hores després era interceptada per la policia espanyola i duta a port.
En canvi, dos dies abans havia estat la policia reial marroquina qui havia interceptat una barca que havia eixit del Cap Spartel a les deu del matí amb onze ocupants, que va retornatr al Marroc.
De fet, aquest cap és un lloc habitual d’eixida d’embarcacions: precisament el 4 de juny van ser captades dues barques amb dotze i onze persones cadascuna.
Una fou interceptada per la policia marroquina i una altra per l’espanyola.
Sens dubte, aquest desenllaç fou més agradable que el dels nou tripulants d’una barca que dos dies abans, el dissabte 2 de juny a les 17.10, va emetre un senyal telefònic de socors.
Havien salpat del Marroc i l’embarcació estava en males condicions.
Finalment set van morir, un va desaparèixer i només un va ser rescatat.
Aquest cap de setmana, mentre València estava pendent de la flota de l’Aquarius, 933 persones eren rescatades de seixanta vuit embarcacions en el mar d’Alborà i l’estret de Gibraltar.
Quatre d’elles eren mortes.
A l’altra punta de la mar, est enllà, els guardacostes turcs van trobar el 3 de juny una embarcació amb sis xiquets i nou morts.
Cinc més encara eren vius en el moment de ser rescatades però un va morir poc després.
Dels grans passatges que es fan servir per a arribar a Europa, la ruta de l’Egeu actualment té molt menys trànsit que en el passat, perquè la policia turca, arran de l’acord amb la Unió Europea, vigila fortament els indrets dels quals salpaven les barques.
Però encara hi ha qui aconseguix fer la travessa.
El dia 8 a primera hora de la matinada un grup de vint persones va aconseguir desembarcar a l’illa grega de Kos, on els va detenir la policia grega.
Malgrat tot, és la ruta que ens manca, la central, entre la costa de Líbia i Sicília, la que concentra la màxima quantitat de rescats i de morts.
La duresa amb què les autoritats italianes impedeixen el desembarcament de persones rescatades al seu país i la prohibició a organitzacions de salvament perquè puguin treballar-hi ho va convertint ràpidament en un polvorí.
Dissabte, segons la guàrdia costera italiana, varen haver-hi quatre-cents cinquata rescataments en les aigües que separen Líbia i Itàlia.
Un vaixell de càrrega de Singapur, el Viking Amber, va salvar-les.
Hi havia una criatura acabada de néixer i la mare, que segons sembla havia parit en alta mar.
Totes dues estaven en molt males condicions físiques.
Davant totes aquestes desgràcies, la pregunta, tanmateix, és quanta gent més s’hi mor i s’ha mort sense que ningú no en sàpiga res.
Les notícies de rescat de barques de qualsevol mena fan referència a casos en els quals s’ha sabut de l’existència d’una embarcació i s’ha pogut prendre-hi contacte.
Però quantes salpen i s’enfonsen sense que no ho sàpiga ningú?
Claudia Lodesano, presidenta de la secció italiana de Metges Sense Fronteres era ahir a València per a rebre l’Aquarius i va dir que ell calcula que la darrera setmana mil dues centes persones, com a mínim, s’han mort a la Mediterrània intentant arribar a les costes d’Europa.
Aproximadament el doble dels qui navegaven en l’Aquarius, aquest vaixell que ha protagonitzat una epopeia de nou dies al mar, que ha derrotat la indiferència i la indecència de les autoritats italianes i europees però que no pot amagar, ni vol, aquesta crua realitat que fa massa anys que dura.

Response: Arriba als molls de València l'Aquarius, el vaixell amb rescatats en alta mar que Itàlia no va permetre entrar, i es crea una gran expectativa amb més de sis-cents periodistes esperant la seva arribada. Les organitzacions humanitàries alerten que, només al mes de juny, més de tres mil persones han perdut la vida intentant arribar a la riba nord.


Instruction: Resumeix el text següent:

Context:
Els socialdemòcrates alemanys han aconseguit guanyar la primera etapa d’una cursa que se’ls pot fer llarga fins al 24 de setembre, quan la República Federal elegirà un nou Bundestag.
El canvi de lideratge, l’elecció de Martin Schulz com a nou president del partit i candidat, ha estat exitós.
En una organització acostumada a les ganivetades internes, que el pas de Sigmar Gabriel a Martin Schulz s’hagi fet de manera harmoniosa i amb la pràctica unanimitat interna, ja és molt.
La candidatura de Martin Schulz està ben pensada.
És un candidat nou, que no està cremat pels anys de gestió de l’SPD com a soci menor d’Angela Merkel.
Schulz és carismàtic, pot fer un discurs més d’oposició que el que podien intentar la resta de dirigents, la majoria dels quals ha participat en el govern federal de la gran coalició.
La socialdemocràcia europea, un desori
L’SPD engega la campanya amb moral i un rostre que sembla sincer quan somriu.
Ja és molt.
Però miri allà on miri, el camp de la socialdemocràcia europea és poc engrescador.
Entre l’ofensiva del populisme de dretes i el “mal menor” conservador, caldrà fer un gran esforç per convèncer l’electorat que hi ha espai per una via a l’esquerra que sigui creïble sense ser demagògica.
A Holanda, que acaba de celebrar eleccions, l’èxit dels liberals de dreta de Mark Rutte i l’aturada en sec de les aspiracions de la dreta xenòfoba de Geert Wilders han deixat en segon terme la patacada espectacular dels laboristes del PvdA, socis de coalició de Rutte, reduïts a força minoiritària.
Si es mira a França, encara és pitjor.
L'homòleg de l’SPD, el Partit Socialista Francès, no sembla en condicions de passar a la segona volta, està fragmentat i després de les presidencials pot entrar en un procés de crisi definitiva.
A Itàlia, ja fa anys que l’antic PSI va desaparèixer i el camp progressista es refugia en les sigles del Partit Democràtic, on per a ironia de la història, predominen els dirigents de procedència democristiana.
Això, però, no evita que ara travessi una forta crisi interna.
Sotmesos a Merkel
Schulz es presenta com a alternativa a la cancellera i al seu partit, la Unió Cristiana Democràtica (CDU).
Però farà campanya acompanyat pels dirigents que han governat amb la líder alemanya, començant pel mateix Gabriel, avui ministre d'Exteriors.
El president federal és Franz-Walter Steinmeier, un altre socialdemòcrata que dirigia la diplomàcia alemanya fins al febrer, i que va ser elegit com a cap de l'Estat a l'Assemblea Federal amb els vots de la CDU com a candidat de la gran coalició.
Martin Schulz sap que ha d'avençar enmig d'esbarzers.
Un intent de rebutjar l'obra feta pels seus podria ser contraproduent.
Pressionats entre la CDU i l'esquerra
Ja fa anys que el Partit Social Demòcrata no és l'única opció progressista amb possibilitats.
Els Verds continuen sent una alternativa en aquest espai, tot i que després d'haver governat en molts estats federats i haver-ho fet també en l'executiu federal, han perdut bona part del seu esperit rupturista.
Molts electors els veuen com una força liberal però amb més consciència social i ambiental que el minoritari Partit Liberal (FDP), de posicions bastant conservadors econòmicament.
Die Linke, L'Esquerra, és l'altra força que pressiona els socialdemòcrates per la franja radical.
Hereu en part de l'antic partit comunista de la República Democràtica Alemanya, ha aconseguit preservar un espai electoral rellevant, sobretot en alguns estats de l'est.
La capacitat que tingui Schulz per arrabassar-li un segment del vot més popular i de protesta serà determinant.
Les limitacions de la "realpolitik"
La majoria d'analistes estan convençuts de la migradesa de possibilitats que Schulz esdevingui canceller.
Ho podria ser potser en una suma hipotètica amb Die Linke i els Verds, que podria fer majoria al Bundestag.
Però és difícil d'imaginar que un partit com el socialdemòcrata pogués consensuar un programa de govern a Berlín amb l'esquerra radical, encara una força "maleïda".
L'ex-president del Parlament Europeu ha de treballar dur perquè Merkel, amb la seva política d'acollida de refugiats, li ha tret part del "vot del cor".
En aquests moments, la cancellera ha esdevingut el baluard de certa Europa social enfront els vents que bufen de l'Atlàntic.
Merkel és vista com el vot útil pels qui defensen el projecte europeu i l'objectiu a abatre per la dreta xenòfoba, que es presenta amb les sigles Alternativa per Alemanya (AfV).
Schulz haurà de saber respondre amb arguments convincents a la gran pregunta que la socialdemocràcia afronta en aquesta campanya, i que fins ara han respost malament els altres socialdemòcrates europeus: per què votar l’SPD?

Response: Martin Schulz substitueix Sigmar Gabriel com a president dels socialdemòcrates alemanys, i serà el candidat al Bundestag. Els analistes no donen moltes opcions a Schulz de convertir-se en canceller, a no ser que faci un pacte amb Die Linke (Esquerra) i els Verds, però creuen que aquesta possibilitat és força improbable.


Instruction: Resumeix el text següent:

Context:
L'Ajuntament de Barcelona ha desencallat la rehabilitació del recinte de Can Batlló, on preveu destinar 64 milions d'euros durant aquest mandat amb l'objectiu que l'antiga fàbrica "no acabi en l'oblit i la destrucció", segons ha destacat aquest dilluns l'alcaldessa, Ada Colau.
La inversió prevista en aquest mandat inclou 28 milions d'euros per comprar dues naus que fins ara eren propietat de la Generalitat, en el marc del conveni per accelerar les obres de la línia 10 del metro.
Al mateix temps, 13 milions es destinaran a construir la nova EMAV, i també 5 milions pel projecte de Coòpolis.
Finalment, 15 milions corresponen a la construcció d'habitatge, mentre que 3 milions són per a la urbanització de l'espai.
A banda d'aquesta inversió, l'Ajuntament calcula que caldrà destinar 86 milions d'euros els següents mandats per acabar tots els projectes que s'hi planifiquen.
Colau afirma que es pren "seriosament" el projecte
"Ens estem prenent seriosament el projecte", ha subratllat Colau, definint la reforma de Can Batlló com un "repte pendent de fa massa temps".
En aquest sentit, l'alcaldessa ha destacat que la recuperació del recinte s'ha aconseguit gràcies a la pressió veïnal, i ha aplaudit que el projecte serveixi per "fer una aposta en innovació i noves formes de cogestió".
"Durant molts anys el recinte va estar abandonat, gairebé emmurallat, generant una frontera entre barris, i ara volem dignificar aquest espai", ha conclòs Colau.
A la darrera Comissió d'Urbanisme es va fer l'aprovació inicial de la modificació del PGM, incloent-hi els treballs impulsats per la Plataforma de Can Batlló i entitats veïnals.
En concret, dels 139.200 metres quadrats que es modifiquen del planejament urbanístic, 60.323 corresponen a futura zona verda i espais lliures, 8.390 són per a xarxa viària, 40.747 es destinen a equipaments, 27.871 corresponen a habitatges i 1.869 metres són de sòl destinat a habitatge dotacional.
Pel que fa als equipaments, entorn del bloc 19 s'hi ubicarà una futura escola i al bloc 7 és on de forma imminent començarà la construcció de l'EMAV, de la qual se'n preveu la inauguració a finals del 2018, amb espai per a 600 alumnes, ampliant la capacitat de les instal·lacions actuals de Via Laietana.
D'altra banda, l'Ajuntament estudia destinar la nau central del bloc 8 –catalogada com a Bé cultural d'interès local- a l'Arxiu Municipal de la ciutat, sense descartar incloure-hi altres espais d'ús públic, mentre que preveu mantenir l'espai utilitzable de les masies Pelleria i Can Bruixa.
Al mateix temps, pel que fa a l'espai de l'antiga estació de Magòria, s'hi preveuen dues peces d'equipament esportiu, incloent-hi un camp de futbol, com reivindicaven els veïns del barri de la Bordeta.
Davant la planificació de nous espais previstos, la regidora del districte Sants-Montjuïc, Laura Pérez, ha destacat que la Bordeta passarà de ser un dels barris amb menys equipaments a "ser un dels que més en tindrà", amb un total de 40.000 metres quadrats.
Economia col·laborativa i impuls de l'habitatge
Un dels projectes destacats de la rehabilitació de Can Batlló és l'obertura de Coòpolis, amb la intenció de ser un punt cèntric en el foment de l'economia social i solidària, seguint criteris de gestió comunitària, segons ha destacat el govern municipal.
Coòpolis va començar a gestar-se el 2013, i la previsió és que s'instal·li al bloc 4 de Can Batlló, ocupant 4.300 metres quadrats.
Segons el calendari amb què treballa l'Ajuntament, el nou centre d'economia sostenible entrarà en funcionament l'any 2019, tot i que a curt termini ja es posarà en marxa una oficina dins la mateixa nau.
Finalment, pel que fa a l'habitatge que es construirà dins el recinte fabril, s'hi preveuen 1.455 pisos, 470 d'ells amb algun tipus de protecció oficial.
En aquests moments hi ha gairebé 300 habitatges de protecció oficial en construcció o a punt d'iniciar-se'n les obres.
A part de les promocions públiques, el projecte també inclou la construcció d'habitatge en règim cooperatiu.

Response: Continua endavant el projecte de rehabilitació del recinte de Can Batlló, on l'Ajuntament de Barcelona destinarà 64 milions d'euros. L'alcaldessa, Ada Colau, ha destacat que era un projecte que portava molt de temps pendent i que l'aprovació s'ha aconseguit gràcies a la insistència dels veïns. L'espai es destinarà a zones verdes, equipaments i habitatges.


Instruction: Resumeix el text següent:

Context:
Els taxistes han anunciat aquest divendres l'inici d'una vaga indefinida i han decidit mantenir les mobilitzacions.
Han acordat deixar els seus cotxes aturats al centre de Barcelona i han assegurat que no els mouran de la Gran Via, que està col·lapsada des de primera hora de la tarda, fins que el ministeri de Foment no faci un "afegit" a l'article 91 de la Llei d'Ordenació dels Transports Terrestres (LOTT) i modifiqui l'article 182.2 del Reglament d'Ordenació de Transports Terrestres (ROTT).
"Això és el 15-M, segona part", ha assegurat el portaveu d'Elite Taxi, Alberto Álvarez, després de la votació de la decisió en assemblea.
A més, Álvarez ha fet una crida a altres taxistes de l'Estat perquè "parin" i facin un "moviment històric" per "solucionar el problema".
"Si no ho aconseguim des del carrer, no ho aconseguirem mai", ha remarcat el portaveu d'Elite Taxi.
Álvarez ha dit que és el Ministeri de Foment qui té la "clau" perquè els taxistes desconvoquin la vaga i les mobilitzacions perquè considera que és qüestió de "voluntat política" que faci el canvi legislatiu que exigeixen els taxistes.
"La gent no vol paraules, vol fets", ha destacat.
El portaveu d'Elite Taxi ha demanat als "taxistes corrents" que "surtin al carrer" perquè es "canviï la llei".
"Ens estan prenent el pèl, doncs veurem qui pot més", ha avisat Álvarez envoltat de centenars de taxistes.
Amb tot, ha demanat "disculpes" a la ciutat de Barcelona per les molèsties que puguin causar les mobilitzacions del sector, però ha apuntat que els taxistes no són els "culpables" de la situació, sinó el Ministeri de Foment.
En aquest sentit, ha instat el ministre de Foment, José Luis Ábalos, a trucar-lo per tal de trobar una solució a la situació.
Els cotxes queden aturats a la Gran Via
Els centenars de taxistes, que han col·lapsat Barcelona durant la tarda, han fet una assemblea a la Gran Via a l'alçada de passeig de Gràcia.
La trobada ha començat a les vuit del vespre per tal de decidir si continuaven les mobilitzacions.
L'assemblea ha començat tan bon punt ha arribat el portaveu d'Elite Taxi, que acabava de reunir-se amb l'alcaldessa de Barcelona, Ada Colau.
Entre aplaudiments dels taxistes, Álvarez s'ha dirigit als seus companys i ha explicat el contingut de la reunió amb l'alcaldessa, així com el reclam de la Generalitat al Ministeri pel traspàs de les competències per resoldre la situació.
Durant la intervenció d'Álvarez, els concentrats han reclamant que continués la mobilització: "No ens ho creiem ", han reblat, i han demanat que s'apliquin les seves demandes de forma immediata.
Davant les intervencions dels taxistes, que han cridat en diverses ocasions a favor de mantenir les aturades, Álvarez ha fet una crida a la vaga indefinida.
Més tard alguns taxistes han votat a mà alçada prolongar la concentració.
La mobilització comença a l'aeroport
Des de primera hora de la tarda, centenars de taxistes han col·lapsat bona part del centre de Barcelona com a protesta per la suspensió judicial del reglament de l'Àrea Metropolitana de Barcelona (AMB) que limita les llicències VTC.
Els taxistes han aturat els seus cotxes als carrils centrals de la Gran Via de la capital catalana, però el trànsit es manté obert als laterals de l'artèria.
Un altre grup de taxistes també ha tallat el carrer Aragó amb contenidors de la brossa.
Més enllà de les deu de la nit, els taxistes es concentraven a la Gran Via, la majoria fora dels seus vehicles.
Alguns, fins i tot, havien instal·lat tendes de campanya a l'artèria de la capital catalana.
La mobilització dels taxistes ha començat cap a les dues de la tarda, moment en què han iniciat una marxa lenta des de l'aeroport del Prat i han entrat a la ciutat de Barcelona provinents de la C-31 i en direcció a la plaça de les Glòries.
No hi haurà noves llicències VTC durant l'agost
Les paraules d'Álvarez durant l'assemblea contrasten amb el sentit de les declaracions que ha fet en sortir de la reunió que ha mantingut poc abans amb l'alcaldessa de Barcelona, Ada Colau.
En sortir de la trobada, el portaveu d'Elite Taxi ha assegurat que plantejaria a l'assemblea de taxistes que les mobilitzacions es posposessin al setembre, atès que no s'atorgaran noves llicències a l'agost.
I és que la legislació vigent no permet atorgar noves llicències VTC i les úniques que es donen són per sentència judicial.
Com que el mes d'agost és inhàbil als jutjats, no s'espera que el ministeri de Foment atorgui noves llicències durant aquest mes.
Així li ho ha explicat als taxistes el director general de Transports, Pere Padrosa, segons ha indicat el mateix Pedrosa a l'ACN.
Les competències per atorgar llicències VTC són del Ministeri de Foment, però la Generalitat en té la gestió delegada i signa i entrega els permisos que li arriben des de Madrid.

Response: Els taxistes anuncien una vaga indefinida i col·lapsen la Gran Via amb els seus cotxes. A una assemblea que han dut a terme, Alberto Álvarez, portaveu d'Elite Taxi, ha afirmat que el Ministeri de Foment pot acabar amb la vaga si canvien la legislació, i ha demanat als taxistes que "surtin al carrer".


Instruction: Resumeix el text següent:

Context:
Unes 500 persones s'han concentrat aquest dijous al vespre a la Plaça del Vi de Girona, davant del consistori, per exigir a les forces independentistes que arribin a un acord i evitin unes noves eleccions anticipades.
"Unes eleccions al Parlament no és la voluntat majoritària del poble", ha assenyalat Marta de Puig, coordinadora de la territorial gironina de l'Assemblea Nacional Catalana (ANC), l'entitat que ha convocat la mobilització per pressionar a Junts pel Sí i la CUP.
Gran part dels assistents, de totes les edats i procedents de pobles veïns, carregaven pancartes on es podia llegir 'Volem acord', 'Acord Sí o Sí, vosaltres en sereu els responsables' i nombroses estelades.
Després de la lectura del manifest conjunt, els assistents han cantat Els Segadors i han reclamat la retirada de la bandera espanyola de la façana de l'Ajuntament de Girona.
Entre crits d'independència i en defensa d'un acord polític, la coordinadora de l'ANC de Girona, Marta de Puig, ha pogut engegar els altaveus i llegir el manifest conjunt que l'assemblea ha escrit per aquest vespre.
El seu objectiu era clar: "és l'últim moment per poder exigir als representants que vam votar el 27-s que es posin d'acord i que constitueixin un govern que defensi la independència de Catalunya", ha assenyalat, micròfon en mà.
Segons els organitzadors de la concentració, que ha emplenat de gom a gom la plaça del Vi de Girona, l'acte no volia servir com a "retret" per a cap de les dues formacions independentistes (Junts pel Sí i la CUP).
"Venim a fer més pressió perquè fins al dia 10 hi ha temps i que cal que es facin tots els esforços que calguin", ha assegurat la coordinadora.
Entre els assistents a la concentració s'ha pogut veure la diputada Elena Ribera, la regidora d'ERC-MES a la ciutat de Girona, Maria Mercè Roca, el regidor de la CUP a l'Ajuntament de Girona, Lluc Salellas, o l'alcalde de Celrà, Dani Cornellà, que ha arribat uns minuts més tard.
La concentració ha arrencat a dos quarts de vuit en punt i la gran majoria dels assistents – de totes les edats i veïns de Girona o de municipis propers com Cassà o Vilobí d'Onyar- carregaven cartells on es podia llegir 'Volem acord'.
Durant l'acte, que s'ha allargat durant més de mitja hora, s'han pogut escoltar crits a favor de la independència, diversos 'Visca Catalunya' i, fins i tot, els assistents han reclamat a l'alcalde de Girona, Carles Puigdemont, que és el president de l'AMI, que retirés la bandera espanyola que oneja a la façana de l'edifici consistorial.
"Cal fer-ho sense retrets, tothom ha de ser generós i independència és de varis colors i ideologies, ha d'incloure a tothom i sumar", ha subratllat la coordinadora gironina de l'ANC.
En aquest sentit, Marta de Puig ha ressaltat que durant els darrers tres mesos des de l'Assemblea Nacional Catalana s'han mantingut "callats" perquè les formacions polítiques poguessin fer "la seva feina" però que, ara, havien decidit sortir al carrer i aixecar la veu perquè calia "un últim esforç".
"Volem acord, volem govern, som sobirans i unes noves eleccions anticipades no és la voluntat majoritària del poble", ha assegurat la coordinadora de l'ANC qui ha parafrasejat diverses paraules d'escriptors o artistes com Lluís Llach per subratllar que arribar a un acord per tirar endavant el procés independentista és "un deure" dels partits polítics com ho és també complir amb el "mandat democràtic del 27-S".
Per la seva banda, el regidor de la CUP a Girona, Lluc Salellas ha assegurat que la formació "no està trencada" tal i com apunten alguns mitjans de comunicació arran de la negativa del passat diumenge a investir Artur Mas.
"Evidentment els que no apostàvem per aquesta opció estem frustrats però tothom segueix al vaixell", ha destacat tot apuntant que havia decidit assistir a la concentració a títol personal.
"Som gent soferta i mirem al futur i treballarem sigui l'escenari que sigui per aconseguir la independència el més aviat possible", ha insistit.
L'acte ha finalitzat amb tots els assistents, amb els punys alçats, cantant el cant d'Els Segadors.
Posteriorment en Miquel, un dels concentrats, ha assenyalat a l'ACN que estava decebut perquè no acaba de lligar "el que es diu amb el que es fa" – referint-se als discursos de les formacions independentistes- i ha aprofitat el moment per fer una crida als "artistes" que estan al front de la situació política actual perquè es posin d'acord d'una vegada per totes.
"Si no és així, em penso que els nostres néts encara estaran esperant la independència.
A veure si això serveix per donar un clatellot i que tirin endavant", ha conclòs.

Response: L'Assemblea Nacional Catalana (ANC) ha organitzat una concentració a la plaça del Vi de Girona, per exigir que els partits independentistes arribin a un acord. Els assistents han assegurat que la major part de la població no vol unes eleccions anticipades al Parlament, sinó un acord entre les formacions independentistes.


Instruction: Resumeix el text següent:

Context:
El jutjat dona dos mesos a la parella del sospitós del doble crim de Susqueda (Selva) per tornar al país per declarar com a testimoni.
A la interlocutòria que acorda practicar un total de 108 diligències de prova per continuar investigant el cas (entre prendre declaració a testimonis, proves documentals i dictàmens pericials), el jutge descarta que els Mossos d'Esquadra es traslladin a Colòmbia per interrogar la dona perquè la defensa de Jordi Magentí va assegurar que estava disposada a viatjar per declarar al jutjat.
Ara, el jutge dona deu dies als advocats del detingut perquè indiquin a partir de quina data estarà al país i adverteix que "en el cas que transcorreguts dos mesos no hagi comparegut, es cursarà la comissió rogatòria perquè la seva declaració s'estima fonamental per a l'esclariment dels fets".
A la mateixa interlocutòria el jutge denega dotze grups de proves, la majoria proposades per la defensa.
El Jutjat d'instrucció 2 de Santa Coloma de Farners ja ha dictat la interlocutòria per acorda quines proves proposades per les parts es faran.
En total, el jutge ha acceptat 108 noves diligències que inclouen la declaració de 43 testimonis, elaborar 37 dictàmens pericials o aportar 20 informes documentals.
Per contra, ha denegat dotze grups de proves, la majoria de les quals proposades per la defensa.
Una de les proves que ha denegat és que els Mossos d'Esquadra es traslladin a Colòmbia per prendre declaració a la dona del suposat autor del doble crim, Jordi Magentí.
Aquesta era una de les proves proposades pel fiscal però el jutjat ha resolt desestimar-la perquè la defensa del sospitós va assegurar que la dona està disposada a tornar al país per declarar com a testimoni.
"La defensa ha afirmat que el testimoni viatjarà per comparèixer davant d'aquest jutjat, per això resultat innecessari cursar la corresponent comissió rogatòria", subratlla el jutge.
Tot i això, dona un termini de deu dies a la defensa (a comptar a partir del dia de notificació de la interlocutòria) perquè indiqui a partir de quina data estarà al país.
El jutge adverteix que si passen dos mesos fins que la testimoni hagi comparegut, sí que cursarà la comissió rogatòria perquè entén que la seva declaració és "fonamental" per a l'esclariment dels fets.
Això no vol dir, però, que no es practiqui cap diligència a Colòmbia.
Segons argumenta el jutjat, la dona de Magentí va tornar al seu país d'origen de manera "inesperada" i els indicis apunten que aquest viatge podria tenir "relació" amb els delictes.
"És possible que, quan va arribar a Colòmbia pocs dies després dels fets investigats, comentés qualsevol circumstància relacionada amb ells", conclou el jutge que acorda així prendre declaració a la filla de la dona.
"S'estima pertinent perquè sembla que té una bona relació amb la seva mare de manera que, sota la promesa o jurament de dir la veritat, pot informar sobre els motius que li va exposar per justificar el viatge a Colòmbia", detalla el jutge.
Decomís d'objectes
A banda de prendre-li declaració, també comissaran qualsevol objecte que pugui tenir "rellevància" per a la investigació.
El jutge recorda que l'endemà de la mort de la parella del Maresme Magentí va anar amb la seva dona a la zona on, segons els investigadors, es van produir els fets.
La Unitat de Balística i els experts necessaris faran un dictamen per determinar (analitzant els orificis d'entrada i sortida dels cossos) el calibre i el tipus d'arma de foc utilitzada, així com a quina distància els hi van engegar els trets.
Les festes "rave"
El jutjat desestima analitzar els vídeos que apareixen al Youtube de festes 'rave' que hi va haver a l'entorn del pantà durant el mes d'agost i, de la mateixa manera, descarta que els Mossos d'Esquadra identifiquin les persones que hi surten.
Segons subratlla la interlocutòria, el vídeo més recent és de l'11 d'agost, tretze dies abans dels fets.
A més, també considera que "no existeix cap element" que relacioni cap festa 'rave' amb la mort a trets de la parella.
La interlocutòria no és ferma i es pot recórrer.

Response: El jutge, que ha acceptat 108 diligències de prova, considera fonamental que la dona del sospitós del doble crim de Susqueda torni a Espanya per declarar com a testimoni. Ara, la dona té dos mesos per tornar de Colòmbia, a on va marxar de forma inesperada. També es prendrà declaració a la seva filla.


Instruction: Resumeix el text següent:

Context:
Jutges i fiscals han convocat avui una jornada de vaga com a continuació de la del 22 de maig.
Té relació amb les mobilitzacions, manifestacions, aturades i vagues a l’administració espanyola de justícia que van començar dilluns.
En una situació gens habitual, jutges i magistrats, fiscals, lletrats de l’administració de justícia i treballadors i funcionaris dels jutjats protesten gairebé simultàniament per fer sentir unes reivindicacions històriques: millorar les condicions laborals i modernitzar el funcionament de l’administració de justícia.
Volen aturar o impulsar canvis legislatius, augmentar les plantilles i apujar els salaris, entre més peticions.
Durant aquest mes de novembre es tramita al senat espanyol la reforma de la Llei Orgànica del Poder Judicial (LOPJ), aprovada al congrés, que conté, segons els quatre sindicats convocants (CSIF, STAJ, CCOO i UGT), ‘els greuges més durs a tot el personal de l’Administració de Justícia que s’han produït en la història’.
S’exclamen que s’unifiquin tots els centres de destinació de cada municipi, encara que siguin en zones diferents, cosa que implica ‘aprovar la mobilitat forçosa a qualsevol lloc de feina de la mateixa localitat, a criteri del gestor corresponent’.
També lamenten que es ‘prohibeixi’ d’augmentar la plantilla i d’assignar més mitjans materials quan es designin jutges de reforç.
En cas d’absència que no impliqui vacant, només se substituirà si és absència de personal titular, però no si és de personal interí.
Finalment, el personal interí de reforç serà destituït en el termini màxim de sis mesos.
A la pràctica, l’administració podrà determinar com vulgui quin serà, dins el municipi, el lloc de feina dels funcionaris de justícia en cada moment, alhora que es ‘reduirà dràsticament’ el nomenament de personal interí.
Això deixarà llocs sense cobrir, sobrecarregarà de feina la resta del personal i, a més, crearà ‘incertesa’ en la percepció de retribucions complementàries i en l’assignació de funcions i tasques.
L’assignació ‘forçosa’ de llocs de feina implica, segons els sindicats, ‘una intromissió encoberta del poder polític en l’Administració de Justícia’, perquè serà el ministeri o les comunitats autònomes amb competències qui decidirà on i quan es destinen més mitjans humans.
‘Algú pensa que destinaran més personal a investigar la corrupció, o faran precisament la contrària?’, es pregunten.
Les quatre associacions judicials i les tres de fiscals de l’estat espanyol recorden que van oferir col·laboració i lleialtat a la ministra de Justícia espanyola, Dolores Delgado, però alhora van advertir que això no era una ‘carta blanca’ i que mantenien les seves peticions.
Ara diuen haver constatat que ‘tot continua igual’ malgrat el canvi de govern.
‘La justícia continua maltractada’, lamenten les entitats, que han remarcat que en el projecte de pressupost per al 2019 no observen cap augment de les partides per a justícia i per a salaris de jutges i fiscals.
Les associacions critiquen que la constitució de la mesa de retribucions s’ha intentat convertir en un ‘organisme burocràtic buit de contingut, amb una clara finalitat obstructiva i gens pràctica’.
A més, alerten que, si no hi ha ‘respostes adequades’ per part del govern espanyol es podran convocar noves mesures de pressió.
Donen suport a aquesta convocatòria l’Associació Professional de la Magistratura, l’Associació Judicial Francisco de Vitoria, Jutges i Jutgesses per a la Democràcia, el Fòrum Judicial Independent, l’Associació de Fiscals, la Unió Progressista de Fiscals i l’Associació Professional Independent de Fiscals.
La ministra Delgado va refermar la voluntat de derogar els terminis màxims de divuit mesos que tenen actualment les instruccions judicials.
Sobre la digitalització de la justícia, va dir que no el govern espanyol vol paralitzar el nou sistema, però sí ‘alentir-ne’ la implantació per aconseguir-ne un funcionament correcte.
També va dir que es revisaria la implantació de la nova oficina judicial i de les càrregues de feina dels jutges, i que la mesa de retribucions es reuniria amb més agilitat.
Finalment, va anunciar la convocatòria de 300 places més d’oposició per a jutges i fiscals, a més de la intenció d’augmentar la plantilla de la fiscalia de 80 places i de crear 75 òrgans judicials nous.

Response: Jutges i fiscals convoquen una jornada de vaga arran de la reforma de la Llei Orgànica del Poder Judicial (LOPJ), que segons els sindicats és molt perjudicial per a tots els treballadors de l'Administració de Justícia. Exigeixen una millora de les condicions laborals, un augment de les plantilles i dels salaris, entre altres peticions.


Instruction: Resumeix el text següent:

Context:
El secretari d'Estat de Medi Ambient, Hugo Alfonso Morán, ha assegurat que la draga que s'està instal·lant a Flix per reprendre l'extracció de fangs tòxics de la zona confinada del pantà estarà treballant la primera quinzena de desembre.
Morán ha respost, a preguntes del senador d'ERC, Miquel Aubà, a la Comissió de Transició Ecològica, que els treballs a Flix "van a velocitat de creuer" i que la data de finalització de la descontaminació segueix sent el març de l'any que ve.
També es preveu que els instal·lacions estiguin desmantellades a finals de 2019.
Pel que fa a les obres pendents del Pla de Restitució, per a dotar de noves captacions d'aigua als pobles, el secretari ha reconegut que no hi ha un calendari previst i que dependrà de la tramitació de les 28 obres, de 44, que encara falten.
El secretari d'Estat de Medi Ambient, Hugo Alfonso Morán, ha recordat que durant els darrers mesos Tragsa ha pres "possessió" de les instal·lacions i ha preparat la posada en marxa de la planta de tractament i l'abocador de fangs, abans de reprendre l'extracció dels 79.300 metres cúbics de fangs contaminats que queden al fons de l'embassament.
En les últimes setmanes s'ha ubicat una nova draga, que s'ha portat des dels Països Baixos, i el secretari de Medi Ambient s'ha compromès a informar "sobre el terreny" quan comenci la retirada de llots, la primera quinzena de desembre.
Morán ha assegurat que s'han posat en marxa des del setembre mecanismes de control de l'aire i que es disposa de "més dades" per assegurar "que no s'han produït efectes nocius en relació a la contaminació atmosfèrica".
Segons el secretari també "s'han redimensionat els mitjans per adequar la descontaminació dels materials pendents al pantà i s'han intensificat els mostrejos d'emissions a la planta de mostreig i de la qualitat de l'aire a la població".
Per altra banda, Morán ha apuntat que no s'ha detectat cap fuita de contaminació fora de la zona confinada i que es fan controls periòdics del tablestacat que aïlla la zona contaminada.
El senador republicà Aubà ha demanat el detall de les inversions fetes els darrers exercici en els treballs de descontaminació i el Pla de Restitució.
Al 2017, el cost de l'eliminació de la contaminació química va ser de 663.561 euros i 24.576 euros es van destinar al Pla de Restitució.
Enguany la inversió executada és de 8,9 milions d'euros i una previsió per a final d'any de 17,4 milions d'euros.
Per al Pla de Restitució es destinaran 11.808 euros.
En canvi, les obres encara no tenen calendari de finalització.
El compromís d'Acuamed era enllestir-lo abans de 2020 però l'execució no avança.
Del total de 44 projectes, segueixen havent 14 obres executades i 2 en execució.
La inversió total compromesa per Acuamed per a l'execució d'aquests 44 projectes ascendeix a 32,5 milions d'euros.
Morán ha recordat però que, des de2015, l'advocacia de l'Estat impedeix que projectes aprovats per altres administracions siguin executats per Acuamed i cal que el Ministeri de Transició Ecològica els aprovi.
En el moment que això es va comunicar als ajuntament hi havia 18 projectes pendents de licitació, 7 pendents d'adjudicació, 1 pendent del projecte per part de l'Agència Catalana de l'Aigua, i 2 pendents de resolució per haver fallat el sondeig d'investigació.
El Ministeri està analitzant quin tipus de tramitació és la més correcta perquè han de ser projectes sotmesos a tramitació ambiental i això retarda el calendari.
"Quan comptem amb la nova tramitació sabrem en quin calendari ens podríem moure", ha apuntat el secretari d'Estat de Medi Ambient.
"Intentarem entre les tres administracions facilitar els processos perquè no sigui necessari fer recorreguts d'informació d'unes a altres però no sabem quina empresa o empreses executarien obres.
Es farà per licitació i la licitació la farà Acuamed", ha explicat.
Aubà ha recordat que el pla de Restitució havia d'estar llest abans que s'iniciessin els treballs de descontaminació.
"Té poc sentit que es faci després i per això li demano màxima celeritat", ha subratllat el senador d'ERC.
"Fa massa temps que està el problema damunt la taula i no s'aclareix com s'ha de fer amb la Generalitat", ha retret.
Aubà ha recordat a Morán que hi ha municipis que reclamen i necessiten amb urgència les noves captacions d'aigua.
Morán s'ha compromès ha resoldre dubtes amb els alcaldes quan visiti l'obra el mes vinent.

Response: El secretari d'estat de Medi Ambient confirma que a la primera quinzena de desembre es reprendrà l'extracció de fangs tòxics al pantà de Flix i que els treballs s'estan realitzant a gran velocitat. Tanmateix, admet que no hi ha un calendari previst per a les obres del pla de restitució, que serviran per proporcionar noves captacions d'aigua als pobles.


Instruction: Resumeix el text següent:

Context:
Els grups municipals de l'Ajuntament de Tarragona aprovaran aquest divendres en junta de portaveus una declaració institucional en defensa de l'Associació del Ball de Dames i Vells.
Aquest gest arriba després que Cs hagi portat al Congrés la crema d'un retrat de Felip VI i insults a la Guàrdia Civil i a la policia espanyola durant una funció de Santa Tecla.
Segons ha avançat l'alcalde, Josep Fèlix Ballesteros, el text serà consensuat amb tots els portaveus municipals, inclòs el de Cs.
De fet, en declaracions als mitjans el líder d'aquesta formació a la ciutat, Rubén Viñuales, s'ha desmarcat de les crítiques del seu partit i ha subratllat el caràcter satíric de les representacions de Dames i Vells.
La declaració institucional pretén defensar la llibertat d'expressió i explicitar el suport del consistori a l'entitat.
El grup parlamentari de Cs, amb els diputats Miguel Ángel Gutiérrez i Sergio del Campo com a signants, han preguntat al govern de Pedro Sánchez si s'instarà a la delegada del govern espanyol a Catalunya perquè "doni compte a la fiscalia i avaluar si s'escau o no emprendre accions legals".
Segons la formació taronja, els fets podrien ser constitutius d'un possible delicte d'ultratge a la corona.
L'alcalde de Tarragona, Josep Fèlix Ballesteros, ha fet l'anunci aquest dijous en el marc del ple municipal del mes de setembre.
Durant la sessió, el consistori també ha aprovat una declaració institucional en suport a les persones afectades per l'estafa de la clínica iDental a la ciutat de Tarragona.
La degradació de la ciutat i l'incivisme, protagonistes
D'altra banda, el plenari ha aprovat per unanimitat dues mocions sobre el barri del Port davant els problemes que afecten aquesta zona de la ciutat.
Els veïns denuncien mancances en matèria d'incivisme, seguretat, neteja, ocupació d'habitatges, tràfic de drogues i soroll, i confien que les mocions d'aquest divendres no quedin en paper mullat.
En concret, el ple ha donat llum verd a una moció del PDeCAT que insta a revitalitzar el barri i a emprendre mesures immediates per resoldre els problemes.
També ha tirat endavant un text d'ERC que proposa elaborar un estudi d'inundabilitat de la Part Baixa de Tarragona.
Prop d'un centenar de veïns han marxat en manifestació des de la plaça dels Carros fins a l'Ajuntament, on han seguit el debat.
La portaveu del govern, Begoña Floria (PSC), s'ha mostrat partidària de fer-hi una intervenció integral, però ha instat la Generalitat a activar les subvencions dels Plans de Barri perquè només mb els recursos municipals no ho podran assumir.
El ple també ha aprovat, de forma unànime, una moció d'ERC que proposa un pla de xoc per aturar la degradació i l'incivisme a la ciutat.
El govern s'ha mostrat partidari d'endurir les sancions per comportaments incívics i l'alcalde ha proposat als diferents grups municipals un acord per fer un "pacte contra l'incivisme".
En la mateixa línia, el consistori ha avalat una moció d'ERC, Cs i la CUP per a l'eradicació dels abocadors il·legals a la ciutat.
L'oposició ha criticat la passivitat del govern davant la vintena d'abocadors detectats.
La regidora Ivana Martínez, però, ha insistit que només al juliol van recollir 30 tones de deixalles incontrolades i que destinen 250.000 euros cada any per fer-hi front.
A més, Martínez ha avançat que han comprat 60 noves tanques de formigó per barrar el pas als vehicles que fan abocaments il·legals -sobretot de runa- als polígons de l'Albada, Riu clar i la Floresta.
Ballesteros crida a preservar la convivència
En matèria estrictament política, el ple ha rebutjat una moció de la CUP en "defensa de les llibertats bàsiques davant la repressió de l'estat espanyol" i una altra de Cs "de condemna de tota la violència a Catalunya i pel respecte a la convivència".
L'alcalde, Josep Fèlix Ballesteros, ha demanat preservar la convivència "per damunt de qualsevol altre bé comú" i ha cridat els grups polítics a donar exemple i a no llençar-se "els plats pel cap".
En l'àmbit cultural, el ple ha tombat una moció del PDeCAT per dignificar la Casa de la Festa i restaurar, conservar i museïtzar els gegants moros originals.
La regidora de Cultura ha tornat a plantejar la possibilitat de traslladar aquest equipament al pàrquing Jaume I, que mai no ha obert portes i continua en desús.
També s'ha rebutjat una moció de la CUP que demanava fer front a l'encariment dels lloguers i impulsar una ordenança que regularitzi els habitatges buits.

Response: L'Ajuntament de Tarragona aprova una declaració en defensa de l'Associació del Ball de Dames i Vells, fets que no han agradat a Cs. A més, s'han aprovat altres mocions per millorar el barri del Port, després de les queixes dels veïns sobre l'incivisme, la falta de seguretat i la neteja del barri, entre d'altres.


Instruction: Resumeix aquest text:

Context:
La producció de residus durant el confinament s'ha reduït un 3% al Baix Ebre i el Montsià, en comparació amb el març i l'abril de l'any passat.
Aquesta caiguda s'accentua encara més en un 15% en el període festiu de Setmana Santa.
La reducció de la producció a 114 tones mensuals de residus és conseqüència del tancament del comerç i els serveis però el consum a les llars s'ha disparat.
El reciclatge de paper i cartó ha incrementat un 28% per l'augment de la paqueteria i les compres en línia.
També s'ha incrementat un 11% la recollida d'envasos i un 12% la del vidre.
El Consorci de Polítiques Ambientals de les Terres de l'Ebre (COPATE) incentivarà a la xarxa de deixalleries la recuperació d'objectes que poden tenir una segona vida.
El confinament s'ha fet notar també en la tendència de producció de residus i de recollida selectiva.
Com exemplifiquen les dades del Baix Ebre i Montsià, que gestiona el COPATE, el nombre de residus s'ha reduït un 3% sobretot la fracció resta, un 10%, però el consum i l'activitat a les llars ha augmentat i també la producció de brossa.
Ha augmentat un 11% el reciclatge d'envasos, un 12% el vidre i sobretot un 28% el paper i cartó.
El COPATE ha fet balanç també de les dades del 2019.
Destaca l'increment en 2 punts de la recollida selectiva a les dos comarques, trencant així una tendència a la baixa que s'arrossegava des del 2011, quan es va assolir el punt màxim de recuperació de deixalles.
L'any passat, amb 55.222 tones de residus, la taxa de reciclatge va ser del 52%, amb un augment destacat del vidre i dels dipòsits en deixalleries.
Es van deixar de generar 650 tones de residus, que esquilaven a 420 tones de diòxid de carboni.
El Baix Ebre i el Montsià, amb un 51% i un 52% de recuperació de residus respectivament, es mantenen per sobre de la mitjana catalana (40%) i ocupen la vuitena posició en el rànquing de comarques que més reciclen.
Mercè Mariano, tècnica COPATE i responsable de gestió de residus, ha destacat que els percentatges s'apropen als objectius marcats per la UE però ha lamentat que el 20% de la resta orgànica que es va recollir van ser residus impropis.
"Fa massa anys que insistim a dir que va a cada contenidor.
Si no podem superar aquest missatge, és que falla alguna cosa", ha lamentat Mariano.
"La gent acaba de pressa i es fan les coses de manera grollera.
Fem una crida que la gent s'hi fixi i ho faci bé que no és tan difícil", ha insistit.
Per municipis, encapçalen les millors dades de reciclatge, Alfara de Carles, Freginals o Paüls –municipis amb menys de 1.000 habitants-.
En el cas de Paüls s'ha incrementat un 10% la recollida selectiva gràcies a la implantació a l'agost de l'any passat del sistema 'porta a porta'.
També ha registrat un important creixement de recuperació de residus a Alcanar gràcies a la instal·lació de 35 illes de contenidors a Alcanar Platja.
Nou servei per recuperar objectes
El COPATE posarà aviat un nou servei a la xarxa de deixalleries.
Es tracta d'unes caixes on poder dipositar objectes que poden ser recuperats per tenir una segona vida.
Tots els que es dipositin es registraran en un aplicatiu, Wastip App, que servirà d'aparador virtual perquè altres usuaris els puguin recollir.
També es treballarà en coordinació amb empreses del tercer sector, Com la cooperativa Segona Volta, que repara, arregla i neteja objectes i productes de tota mena que venen després a preus molt assequibles.
"Els operaris tenen un programa de registre perquè volem saber quants objectes s'evitaran de ser residus i es farà el registre per col·laborar amb la cooperativa.
Estem en procés que sigui una llista pública, en col·laboració amb els serveis socials, perquè les persones amb dificultats econòmiques puguin accedir als objectes que no necessitin classificació o neteja i es puguin utilitzar directament", ha explicat la tècnica del COPATE.

Response: Augmenta el consum a les llars al Baix Ebre i al Montsià, tot i que, a causa del tancament del comerç i els serveis durant el confinament, la producció de residus ha baixat en un 3 %. Tot i això, aquestes dues comarques estan per sobre de la mitjana catalana quant a la recuperació de residus.


Instruction: Resumeix aquest text:

Context:
El president de la Generalitat, Quim Torra, ha indicat aquest dijous en una entrevista a Catalunya Ràdio que anirà a la reunió amb Pedro Sánchez de dijous vinent amb la intenció de pactar les "condicions" d'un referèndum d'independència, i també ha indicat que plantejarà què fer a les formacions republicanes en cas que Sánchez no accepti la figura de mediador.
"Necessito saber en quines condicions es pot exercir autodeterminació i amnistia", ha ressaltat el president, que ha apuntat que l'inici de la mesa de governs està condicionada a com vagi la reunió amb Sánchez i quin sigui el posicionament dels partits i entitats independentistes sobre els avenços de la trobada.
La taula de diàleg és una de les condicions que va posar ERC per la investidura de Sánchez.
Torra va citar fa dues setmanes els republicans, la CUP, l'Assemblea Nacional Catalana (ANC) i Òmnium Cultural per traçar una estratègia conjunta de cara a la negociació, i es va arribar a l'acord de plantejar l'autodeterminació i l'amnistia.
"Necessito saber quina és la posició de Sánchez", ha ressaltat Torra.
En contra d'expulsar ERC
Torra ha assegurat que no era partidari d'expulsar ERC del Govern perquè prové "de la unitat".
"Si alguna cosa he fet aquests anys, a Òmnium, l'ANC (ANC) i la presidència, és vetllar perquè els ponts entre independentistes no es trenquin.
Cal tenir molt clar que ens necessitem a tots, i que ens hem de trobar en la unitat", ha assenyalat Torra.
El president va anunciar ahir eleccions catalanes en el moment en què s'aprovin els pressupostos de la Generalitat per al 2020, i ha instat l'independentisme a "trobar-se en la unitat" de cara als futurs comicis.
Torra s'ha queixat que el Parlament ha deixat la presidència "en la intempèrie" en treure-li la seva condició de diputat, i ha alertat que aquesta circumstància pot aplanar el camí de futures querelles per usurpació de funcions com la que ha plantejat el PP.
El president, en tot moment, ha indicat que ha actuat amb "lleialtat" cap als socis de Govern, i ha recordat l'episodi del 30 de gener de fa exactament dos anys, quan Roger Torrent va suspendre el ple d'investidura de Carles Puigdemont.
"La ignició [entre JxCat i ERC], però, segurament ve de més antic", ha destacat el dirigent independentista.
Eleccions catalanes 2020
JxCat i ERC liquiden la legislatura: història d'un divorci, en deu actes
Els socis de Govern i competidors als comicis previstos per abans de l'estiu conviuran a l'executiu fins que s'aprovin els pressupostos; la mala relació larvada des del 2017 precipita el final del mandat
El president també s'ha referit a l'afer de la pancarta del llaç groc, que és el que l'ha dut a ser condemnat per desobediència i el que ha motivat, arran d'un recurs del PP, a ser inhabilitat com a diputat per part de la Junta Electoral Central (JEC).
Torra ha indicat que no se'n penedeix "en absolut", i ha indicat que hauria volgut estar més "acompanyat" en aquest episodi.
Es referia al fet que en moltes conselleries i edificis públics hi havia pancartes calcades que sí que van ser retirades quan ho va ordenar la JEC.
La de Palau va ser desallotjada a instàncies dels Mossos d'Esquadra.
El dirigent de JxCat també s'ha queixat del fet que la votació del 4 de gener afermant-lo com a diputat al Parlament hagi quedat en "simbòlica".
"Se m'acusa de ser el president del simbolisme.
Si no ens creiem el que votem, on és el simbolisme?
En les votacions simbòliques que fem?
La majoria absoluta del Parlament diuen que hi ha un cop d'estat i defensen que el president sigui diputat i president.
El 10 de gener vam fer un acte amb els tres grups parlamentaris.
On és el simbolisme?
En les votacions que fan els representants del poble al Parlament, que no serveixen?", ha reflexionat.

Response: El president de la Generalitat ha destacat en una entrevista a Catalunya Ràdio que confiarà a les formacions republicanes el futur del diàleg amb el govern espanyol, en funció de com vagi la reunió amb Sánchez. Torra va anunciar ahir la convocatòria d'eleccions al Parlament sota el condicionament de l'aprovació dels pressupostos del Govern per part de la Cambra.


Instruction: Resumeix aquest text:

Context:
Rep El Despertador cada matí al teu correu
A la pandèmia i a les seves dades els comencem a tenir agafada la mida.
No perquè no tinguin encara algun secret o perquè la posada en circulació de la vacuna sigui imminent a la Unió Europea.
Li tenim agafada la mida perquè sabem el que funciona i el que no, el que hem de fer i el que no si la volem contenir.
I l'única solució eficaç fins ara ha estat reduir la mobilitat.
És matemàtic: reobrim l'hostaleria i algunes activitats i torna a pujar l'índex de transmissió.
Les dades sanitàries no recomanaven la desescalada, però es va fer per pressió de sectors econòmics com ara restauració -Josep Maria Argimon va admetre que, si l'administració tingués diners, s'hauria indemnitzat els afectats i evitat la reobertura- i per la pressió social de celebrar les festes.
Ens podem trobar, a més, en una situació bastant surrealista, com seria un canvi de fase el dilluns malgrat que les dades hagin seguit en la mala tendència que es va iniciar ahir.
Unes dades, per cert, que són molt més negatives que les de la primera desescalada.
Els governs estan, davant d'aquesta situació, obligats a optar per la prudència i la contenció.
No agrada a ningú i és més agraït demanar reobertures, però no hi ha marge per una altra cosa.
L'acompanyarà Gerard Giménez, analista i autor d’un web de seguiment de la Covid a Catalunya.
Avui no et perdis
Catalunya va iniciar la primera desescalada amb un 83% menys de contagis; per Roger Tugas Vilardell.
» «Volem passar Nadal tranquils»: comencen els cribratges massius a Barcelona; per Andreu Merino.
» La CUP i Dolors Sabater negocien una coalició electoral per al 14‑F; per Joan Serra Carné i Sara González.
» Dimiteix l'eurodiputat enxampat en una orgia en un bar de Brussel·les en plena pandèmia.
» Barcelona vol reduir una quarta part dels desplaçaments en cotxe el 2024.
Puig va fer un discurs brillant en què va advocar per una aliança catalanovalenciana enfront del Gran Madrid i l'Espanya centrípeta.
Entre els assistents, va cridar l'atenció la presència d'exdirigents d'Unió Democràtica, amb Josep A. Duran Lleida al capdavant.
També hi era el president de la patronal catalana, Josep Sánchez Llibre, així com l'exsenador Jordi Casas.
I algun dirigent de l'antiga CDC, com Lluís Recoder.
Vist i llegit
La polèmica a les xarxes, amb lamentables insults inclosos, va fer que hores després el diari publiqués una rèplica de José Luis Martí, professor de Filosofia del Dret de la UPF.
A totes les cases es cometen -més enllà de les posicions editorials- errors i es publiquen coses que no toca perquè no tenim tots els filtres que voldríem ni som perfectes.
Però no totes ho admeten i ho expliquen.
Fer-ho els honora.
Ho podeu llegir aquí.
A bord, 82 revolucionaris del moviment guerriller 26 de juliol que, amb ànim d’acabar amb la dictadura de Fulgencio Batista, del control de l’illa per part del govern americà i de la mala situació dels camperols, es proposaven enderrocar el règim.
Des de la Sierra Maestra, a la part oriental de l’illa, van anar guanyant posicions i suport popular fins a entrar a l’Havana i, liderats per Castro i Ernesto Che Guevara, prendre el poder.
L'embarcació va donar nom al diari que és òrgan oficial del Partit Comunista de Cuba.
Va ser una de les veus de la Nova Cançó, que es va alçar contra el règim de Franco als 60 i 70.
En els darrers anys ha musicat poetes com Ausiàs March.
Raimon és premi d’Honor de les Lletres Catalanes i en els darrers anys ha rebut reconeixements que se li havien negat al País Valencià.
Fa quatre anys que es va retirar dels escenaris amb 12 concerts al Palau de la Música.
Ferran Casas i Manresa
subdirector de NacióDigital
Fes clic aquí per rebre'l

Response: La proximitat de les festes i la reobertura de serveis i activitats per la pressió d'alguns sectors econòmics han provocat que augmenti l'índex de transmissió. Encara que les dades siguin negatives, el dilluns es podria produir un canvi de fase. També cal ressaltar la intenció de Barcelona de reduir els desplaçaments en cotxe l'any 2024 i el discurs de Puig.


Instruction: Resumeix aquest text:

Context:
La Diada de Mallorca del 12 de setembre pot tenir els dies comptats.
Les forces d'esquerres han acordat una proposta de dictamen que es votarà formalment en comissió dimarts de la setmana que ve i que, segons han explicat a NacióDigital fonts coneixedores de les trobades, recomana traslladar aquesta festivitat instituïda el 1997 pel Consell de Mallorca a l'últim dia de l'any.
Fins ara, el 12 de setembre commemorava el jurament de la Carta de Franqueses i Privilegis del Regne de Mallorca per part de Jaume II el 1276, però la jornada mai no ha arribat a gaudir de massa suport popular, ja que la diada amb més participació ciutadana ha estat sempre la del 31 de desembre -data en què Jaume I va arribar a Mallorca el 1229-, tot i que no era oficial ni festiva, i estava més vinculada al nacionalisme i el catalanisme.
Després que la comissió validi el dictamen, el ple del Consell de Mallorca -on l'esquerra governa, amb 18 dels 33 consellers, tot i que també espera comptar amb el suport dels centristes de Proposta per les Illes- l'haurà d'assumir també com a seu el 23 de desembre.
Tot i això, aquest any encara no hi hauria actes el 31 de desembre -ja s'ha celebrat la diada el 12 de setembre-, el qual es commemoraria per primer cop el 2017.
D'aquesta manera, PSIB, MÉS i Podem han acabat donant cobertura legal al que el carrer ja era una realitat.
Segons les mateixes fonts de la comissió del Consell de Mallorca que ha elaborat el dictamen, que hi treballa des del gener i de la qual el PP se'n va despenjar, les raons de la tria són diverses.
Per una banda, la llei que el 1984 fixava l'1 de març com la Diada de les Illes Balears establia que cada illa havia establert una data històrica representativa vinculada a la conquesta catalana de cadascuna d'elles.
L'1 de març, de fet, és el dia en què es va crear el Regne de Mallorca, mentre que les diades de Menorca (17 de gener) i d'Eivissa (8 d'agost) també fan referència a l'arribada de les tropes catalanes.
Només la de Formentera (25 de juliol) no ho fa, però també s'hi commemora de forma no oficial el 5 d'agost, dia de la mateixa efemèride.
Possible jornada més institucional el 24 d'abril
De la mateixa manera, els historiadors consultats haurien destacat la rellevància de la data, la qual es commemoraria des de 1286 i també en temps de reivindicació lingüística i nacional, té major suport de la societat civil i les entitats que qualsevol altra opció, i ha gaudit de més avals en els processos participatius oberts.
Sigui com sigui, PSIB i Podem no haurien vist sempre clar optar per aquesta data -massa vinculada al catalanisme per a alguns-, per bé que al final l'haurien acceptat.
El dictamen, de fet, obre la porta a que el 24 d'abril -dia en què el 1979 es va constituir per primer cop el Consell de Mallorca- serveixi també per fer un acte més institucional i no tant popular de reivindicació del Consell, per bé que no hi ha unanimitat en aquest punt.
Així mateix, el dictamen recomana que, en la commemoració de la Diada, hi hagi presents elements propis de la societat mallorquina, com la llengua catalana, l'autogovern, la història o la insularitat, així com les tradicions, però sense folklorisme.
Pel que fa a la possibilitat de declarar el 31 de desembre dia festiu, la comissió recomana també al Consell de Mallorca que iniciï negociacions amb la resta de consells i amb el Govern balear perquè cada illa pugui declarar un dia festiu -com ja fan cadascuna de les illes Canàries-.

Response: PSIB, MÉS i Podem han presentat una nova proposta per canviar la Diada de Mallorca del 12 de setembre al 31 de desembre. La nova data, a més de comptar amb el favor popular i estar vinculada al nacionalisme i al catalanisme, marca l'arribada de Jaume I a l'illa l'any 1229.